Žmogiškieji ir socialiniai su narkomanija susiję nuostoliai yra labai dideli. Narkotikai ir narkomanija turi poveikio daugelio žmonių, visų pirma jaunimo, sveikatai ir gerovei, dėl jų atsiranda saugumo problemų, be to, jie sukelia pirmalaikę mirtį. Todėl dėl narkomanijos patiriama su visuomenės sveikata (narkotikų prevencija, sveikatos priežiūra ir gydymu), viešuoju saugumu, aplinka ir darbo našumu susijusių išlaidų. Neteisėtų narkotikų rinka yra dinamiškiausia ES nusikalstama rinka, ji gali sparčiai prisitaikyti prie narkotikų kontrolės priemonių.

Įdiegusi visą parą ir be poilsio dienų veikiančią ankstyvojo perspėjimo sistemą, Agentūra padėjo nustatyti naujas psichoaktyviąsias medžiagas, o vėliau sustiprino valstybių narių gebėjimą kovoti su šiuo plintančiu reiškiniu. Pastaraisiais metais naujų psichoaktyviųjų medžiagų, kurios pirmą kartą nustatytos Europos Sąjungoje ir apie kurias dėl to pranešta pagal ankstyvojo perspėjimo sistemą, skaičius sumažėjo, palyginti su didžiausiu nustatytu jų skaičiumi 2014 m. 2018 m. pabaigoje taikant ankstyvojo perspėjimo sistemą buvo stebima daugiau kaip 700 naujų psichoaktyviųjų medžiagų, iš kurių bet kuriais konkrečiais metais maždaug pusę galima gauti Europos rinkoje. Tačiau nustatytos medžiagos tampa pavojingesnės, todėl 2017–2018 m. Agentūra įsipareigojo atlikti daugiau rizikos vertinimų nei kada nors anksčiau konkrečiais metais. Agentūros vaidmuo vykdant šį procesą sustiprintas naujaisiais teisės aktais dėl naujų psichoaktyviųjų medžiagų.

Be to, suinteresuotieji subjektai, šiuo atveju visų pirma viešose konsultacijose dalyvavusios pilietinės visuomenės organizacijos, atsakydamos į minėtos apklausos ir keleto tikslinių apklausų klausimus, teigiamai įvertino Agentūros veiklą, susijusią su priemonių, taikomų su narkotikais susijusioms problemoms spręsti, stebėsena. Geriausios patirties pavyzdžių portalas yra labai svarbus dalijantis geriausia patirtimi prevencijos, gydymo, žalos mažinimo ir socialinės reintegracijos srityse.

Agentūra pagerino savo internetinę informavimo veiklą, o suinteresuotieji subjektai pranešė esantys patenkinti šia informavimo ir komunikacijos veikla, kuri, jų manymu, yra gana veiksminga. Siekiant pasiekti nacionalinius suinteresuotuosius subjektus, visų pirma politikos formuotojus ir specialistus, būtų galima atlikti tolesnius patobulinimus.

D. Suderinamumas

Pagal suderinamumo kriterijų buvo nagrinėjama, kokiu mastu vykdant Agentūros veiklą ir įgyvendinant jos tikslus buvo padedama įgyvendinti pagrindinius ES politikos pokyčius, taip pat papildomi veiksmai, kurių ėmėsi kitos ES agentūros ir valstybės narės, įskaitant suderinamumą su reglamentavimo sistema. Be to, buvo vertinamas derinimas su bendru požiūriu į decentralizuotas agentūras, taip pat trejų metų trukmės Agentūros strategijų ir darbo programų atitiktis Steigimo reglamento, ES kovos su narkotikais strategijos (2013–2020 m.) ir jos veiksmų planų, taip pat Europos saugumo darbotvarkės tikslams.

Atlikus išorės vertinimo dokumentų tyrimą nustatyta, kad reglamentavimo sistema yra labai suderinama su trejų metų trukmės strategijose ir darbo programose nustatytais tikslais ir veikla. Visi dviejuose strategijų dokumentuose nustatyti tikslai yra suderinti su Steigimo reglamentu ir su šiuo reglamentu juos galima susieti. Agentūros veikla labai padėjo nustatyti platesnio masto ES kovos su narkotikais politikos prioritetus sprendžiant su narkotikų paklausa ir pasiūla susijusias problemas (nors šiuo klausimu pagalba buvo mažesnė), taip pat ES institucijoms teikiant techninę pagalbą ir praktinę patirtį. Vis dėlto, nors Steigimo reglamento I priede konkrečiai nurodoma, kad reikėtų stebėti su atsirandančiomis kombinuoto narkotikų vartojimo tendencijomis susijusius duomenis, Agentūros strateginiuose dokumentuose nustatytuose tiksluose tai nepaminėta ir tebėra nepakankamai išnagrinėta.

Be to, nustatyta, kad trejų metų trukmės strategijose išvardyti Agentūros tikslai ir veikla atitinka ES kovos su narkotikais strategiją ir jos veiksmų planus. Suderinamumą su Europos saugumo darbotvarke įrodo, inter alia, plataus masto bendradarbiavimas su Europos Sąjungos teisėsaugos bendradarbiavimo agentūra (Europolu), įskaitant keletą bendrų leidinių, pvz., Europos narkotikų rinkos ataskaitas, ir naujausią leidinį „Narkotikai ir „juodasis tinklas“ (angl. „Drugs and the darknet“).

Nors, palyginti su ankstesniu vertinimo laikotarpiu, Agentūra, spręsdama su narkotikų pasiūla susijusias problemas, padarė pažangą, šioje srityje esama galimybių toliau gerinti padėtį. Agentūra, spręsdama su narkotikų pasiūla susijusias problemas, parengė su pasiūla susijusius rodiklius ir glaudžiai bendradarbiavo su Europolu. Tačiau reikėtų toliau gerinti duomenų apie su narkotikų pasiūla susijusias problemas rinkimą. Šiuo tikslu nacionaliniai ryšių punktai, pagrindiniai Agentūros duomenų teikėjai, turėtų pateikti papildomų duomenų.

Agentūros veikla yra tinkamai suderinta su bendru požiūriu į decentralizuotas agentūras. Įdiegtos priemonės ir mechanizmai veikia tinkamai ir jų pakanka atskaitomybei ir tinkamam bendrų veiklos rezultatų vertinimui užtikrinti. Trejų metų trukmės strategijų ir darbo programų, taip pat valdymo plano įgyvendinimo stebėsena atliekama vykdant keletą stebėsenos procedūrų. Aiškių pagrindinių veiklos rezultatų rodiklių rengimas yra teigiamas dalykas, tačiau vertinimo laikotarpiu šie rodikliai pasikeitė, todėl ilgainiui jų iš dalies nebuvo įmanoma palyginti, taip pat su ankstesnio vertinimo laikotarpio rodikliais. Be to, Agentūra dar neįgyvendino kai kurių bendro požiūrio veiksmų, visų pirma susijusių su veikla grindžiamu valdymu ir biudžetu. Atliekant išorės vertinimą nustatyta, jog tam, kad būtų visapusiškai laikomasi bendro požiūrio, trūksta ir kitų aspektų, nurodytų pridedamame Komisijos tarnybų darbiniame dokumente.

Buvo sudarytos palankesnės sąlygos užtikrinti suderinamumą su kitų ES agentūrų, įskaitant Europolą, Europos vaistų agentūrą (EMA), Europos ligų prevencijos ir kontrolės centrą (ECDC) ir Europos Sąjungos bendradarbiavimo baudžiamosios teisenos srityje agentūrą (Eurojustą), veikla, nes šios agentūros peržiūrėjo viena kitos darbo programas. Be to, Agentūros tikslais ir veikla, įskaitant ENNSC 2025 m. strategijoje nustatytus tikslus ir veiklą, papildomi Europos Komisijos ir kitų Europos Sąjungos agentūrų tikslai ir veikla.

Su Europos Komisija bendradarbiaujama narkotinių ir psichotropinių medžiagų pirmtakų (prekursorių) srityje, su Europolu ir EMA – naujų psichoaktyviųjų medžiagų srityje, su ECDC – skelbiant bendrus leidinius ir rengiant bendras misijas, susijusius su vartojant narkotikus perduodamomis užkrečiamosiomis ligomis, o su Vartotojų, sveikatos, žemės ūkio ir maisto programų vykdomąja įstaiga – plėtojant visuomenės sveikatos srities geriausią patirtį. Sąveika, kuri galėtų būti labiau išnaudojama, apima ryšius su Europos Komisijos sveikatos priežiūros departamentu (Sveikatos ir maisto saugos GD).

Apskritai esama nedaug dubliavimosi su kitomis agentūromis, nes Agentūra turi išskirtinių galimybių, kiek tai susiję su padėtimi narkotikų srityje visoje ES. Todėl veiklos dubliavimasis yra labai nedidelis, o sąveikos tikimybė didelė. Suinteresuotieji subjektai nemanė, kad Agentūrą derėtų sujungti su kita agentūra.

Kalbant apie suderinamumą su valstybių narių su narkotikais susijusios politikos tikslais, pažymėtina, jog nedaug respondentų teigė, kad Agentūros veikla yra šiek tiek nenuosekli. Tai susiję su tuo, kad keletas valstybių narių, nustatydamos kovos su narkotikais politikos tikslus, taiko visų rūšių priklausomybės principą, o Agentūros įgaliojimai neapima teisėtų medžiagų ir žalingų įpročių. Todėl Agentūra, siekdama remti valstybių narių vykdomą politiką, negali joms teikti duomenų apie kitų rūšių priklausomybę.

Nagrinėdama su saugumu susijusius klausimus ES narkotikų rinkoje Agentūra vykdo bendrą veiklą ir yra užmezgusi ryšius su Europolu, Europos Sąjungos teisėsaugos mokymo agentūra (CEPOL) ir Eurojustu. Jos patirtis vykdant stebėseną ir mokslinė kompetencija padėjo Europolui vykdyti operacijas, nes su narkotikais susiję saugumo klausimai buvo nagrinėjami visos ES mastu. Agentūra galėtų teikti daugiau paramos nagrinėjant saugumo klausimus rengdama su pasiūla susijusius rodiklius ir atitinkamus duomenų rinkinius.

Pagal ENNSC 2018–2025 m. tarptautinio bendradarbiavimo sistemą Agentūros veikla šioje srityje suderinama su ENNSC 2025 m. strategija. Tačiau Agentūra galėtų skirti daugiau dėmesio siekdama suprasti visuotinių su narkotikais susijusių klausimų ir politikos pokyčių poveikį su narkotikais susijusiai padėčiai Europos Sąjungoje.

Atlikus vertinimą nustatyta, kad valstybių narių įpareigojimai Agentūrai ir Jungtinių Tautų narkotikų kontrolės ir nusikalstamumo prevencijos biurui teikti metines ataskaitas labai dubliuojami. Šioms abiem agentūroms buvo pasiūlyta bendradarbiauti siekiant nustatyti galimus sprendimus, kaip optimizuoti ir racionalizuoti valstybių narių ataskaitų teikimo procesus ir taip pagerinti teikiamų duomenų kokybę.

E. Europos pridėtinė vertė

Pagal Europos pridėtinės vertės kriterijų buvo nagrinėjama Agentūros veiklos teikiama nauda, palyginti su tuo, kas galėjo būti pasiekta veikiant tik nacionaliniu lygmeniu. Konkrečiau kalbant, buvo vertinami Agentūros pajėgumai gerinti valstybių narių stebėseną ir reagavimą į su narkotikais susijusias problemas, taip pat tai, kiek ji buvo naudinga pagrindiniams savo „vartotojams“ kaip informacijos šaltinis. Pagal šį kriterijų taip pat buvo nagrinėjamas Agentūros veiklos tvarumas ir vertinama, ar pagal scenarijų, pagal kurį Agentūros veikla nutraukiama, būtų perspektyvių alternatyvų vykdyti jos užduotis.

Agentūra turi puikią reputaciją kaip visapusiškos, mokslinės ir patikimos su narkotikais susijusios informacijos šaltinis. Ji laikoma pagrindiniu ES lygmens duomenų šaltiniu ir ja naudojasi nacionaliniai, ES ir tarptautiniai suinteresuotieji subjektai, visų pirma šioje srityje veikiantys politikos formuotojai, mokslininkai ir specialistai.

Agentūra labai prisidėjo ir ES, ir (kiek mažiau) nacionaliniu lygmeniu skatinant politinius debatus. Siekiant užtikrinti, kad politiniai debatai ir su narkotikais susijusi politika būtų pagrįsti įrodymais, buvo laikoma, jog itin svarbu ES lygmeniu laiku teikti mokslinę informaciją ir dalyvauti kuriant ir įgyvendinant su narkotikais susijusią politiką, taip pat vykdant jos stebėseną. Nacionalinės valdžios institucijos manė, kad nacionaliniu lygmeniu itin svarbu keistis geriausios patirties pavyzdžiais ir rengti įrodymais grindžiamą informaciją aktualiais klausimais. Tačiau atrodo, jog kai kuriose valstybėse narėse Agentūra nėra pirminis su narkotikais susijusios informacijos šaltinis, o tai reiškia, kad Agentūra galėtų pagerinti nacionalinio lygmens veiklą ir aktyviau įtraukti specialistus.

Atlikus vertinimą nustatyta, kad pagrindinė Agentūros pridėtinė vertė yra susijusi su duomenų, susijusių su narkotikais, rinkimo sistemos, kurią taikant Agentūrai ataskaitas teikiančios šalys įpareigojamos sistemingai stebėti narkomanijos reiškinį, taip pat taikyti bendrą metodiką ir bendrus su narkotikų paklausa ir pasiūla susijusius rodiklius, kūrimu. Taip užtikrinamas aukštas renkamų duomenų kokybės ir palyginamumo suvienodinimo lygis, todėl Agentūra gali nagrinėti informaciją ir rengti išsamią su narkotikais susijusios padėties visoje Europos Sąjungoje apžvalgą. ES lygmens apžvalgą labai vertina nacionalinės valdžios institucijos, kurios ja remiasi kurdamos įrodymais grindžiamą politiką, stebėdamos su narkotikais susijusios politikos ir intervencinių priemonių veiksmingumą ir nustatydamos tendencijas kitose Europos šalyse, taip gerindamos savo pajėgumus stebėti narkomanijos reiškinį ir į jį reaguoti. Kitų formų parama, pvz., keitimasis geriausios patirties pavyzdžiais, teikiamos metodinės gairės ir Agentūros dalyvavimas taikant ES ankstyvojo perspėjimo apie naujas psichoaktyviąsias medžiagas sistemą, laikoma teikiančia pridėtinę vertę, palyginti su tuo, ką valstybės narės galėtų padaryti veikdamos pavieniui.

Atliekant vertinimą buvo nagrinėjama, kiek Agentūros veikla būtų mažiau veiksminga, jei ją vykdytų kitos ES arba nacionalinio lygmens institucijos. Todėl manoma, kad šis pasirinkimas yra veiksmingiausias, nes pasirinkus kitas alternatyvas (pvz., perdavus veiklą Komisijai, valstybėms narėms arba tarptautinėms organizacijoms) kiltų pavojus atliekamos analizės kokybei, veiklos tęstinumui ir bendram reiškinio suvokimui, dėl kurio ES tarptautiniuose forumuose gali būti vieninga.